Jelgavā, 2024.gada \_\_\_\_\_\_\_\_ (prot. Nr.\_\_, \_\_p.)

**JELGAVAS VALSTSPILSĒTAS PAŠVALDĪBAS 2024. GADA 23. MAIJA**

**SAISTOŠIE NOTEIKUMI NR.24-**

**“APSTĀDĪJUMU UZTURĒŠANAS UN AIZSARDZĪBAS NOTEIKUMI JELGAVAS VALSTSPILSĒTAS PAŠVALDĪBAS TERITORIJĀ”**

*Izdoti saskaņā ar Pašvaldību likuma 45. panta pirmās daļas 5.punktu*

**I. VISPĀRĪGIE JAUTĀJUMI**

1. Saistošie noteikumi nosaka publiskā lietošanā nodoto pašvaldības apstādījumu uzturēšanas un aizsardzības kārtību Jelgavas valstspilsētas pašvaldības (turpmāk – Pašvaldība) teritorijā (turpmāk – saistošie noteikumi) un administratīvo atbildību par saistošo noteikumu neievērošanu.
2. Apstādījumi saistošo noteikumu izpratnē ir publiskajā ārtelpā izveidotas un koptas zaļās zonas, ietverot koku, krūmu, lakstaugu stādījumus, zālāju vai tam paredzētu teritoriju.

**II. APSTĀDĪJUMU UZTURĒŠANA UN AIZSARDZĪBA**

1. Nekustamā īpašuma īpašnieks vai tiesiskais valdītājs nodrošina tam piederošajā vai lietojumā esošajā nekustamajā īpašumā augošo koku un krūmu zaru apzāģēšanu, augu nogriešanu, kā arī to novākšanu gar gājēju ietvēm un brauktuvēm (vietās, kur var tikt traucēta gājēju un transporta pārvietošanās), lai koku un krūmu zaru vai augu augstums virs ietvēm un gājēju celiņiem ir ne zemāk kā 2,5 metri un virs brauktuvēm ne zemāk kā 4,5 metri.
2. Pašvaldības teritorijā esošajos apstādījumos aizliegts:
	1. veikt darbības, kas izraisa apstādījumu bojāšanu (t.sk. lauzt kokus, krūmus un to zarus, plūkt lapas, ziedus un augļus u.c.) vai iznīcināšanu;
	2. braukt un novietot stāvēšanai mehāniskos transportlīdzekļus apstādījumos, ja tas nav saistīts ar apstādījumu apsaimniekošanu vai nav izdots Pašvaldības iestādes “Pilsētsaimniecība” rakstveida saskaņojums;
	3. ierīkot ugunskura vietas un/vai kurināt ugunskurus, izņemot gadījumos, kad ir saņemts Pašvaldības rakstveida saskaņojums;
	4. stādīt jaunus kokus, krūmus un lakstaugus bez rakstveida saskaņojuma ar Pašvaldības iestādi “Pilsētsaimniecība”.

**III. ATBILDĪBA PAR SAISTOŠO NOTEIKUMU NEIEVĒROŠANU**

1. Administratīvā pārkāpuma procesu par saistošajos noteikumos minēto prasību neievērošanu veic Pašvaldības iestāde “Jelgavas pašvaldības policija”.
2. Par saistošo noteikumu 3. vai 4. punktā (izņemot koku bojāšanu, par ko administratīvā atbildība paredzēta nozari regulējošajā normatīvajā aktā) prasību neievērošanu:
	1. fiziskām personām piemēro brīdinājumu vai naudas sodu līdz simt naudas soda vienībām;
	2. juridiskām personām piemēro brīdinājumu vai naudas sodu līdz trīssimt naudas soda vienībām.

**IV*.* Noslēguma jautājums**

1. Atzīt par spēku zaudējušiem Jelgavas valstspilsētas pašvaldības 2022. gada 28. oktobra saistošos noteikumus Nr. 22-37 "Apstādījumu uzturēšanas un aizsardzības noteikumi Jelgavas valstspilsētas pašvaldības teritorijā".

Jelgavas valstspilsētas pašvaldības domes priekšsēdētājs A.Rāviņš